**Textes : Ex 12, 1-8.11-14 ; 1Co, 11, 23-26 ; Jn 13, 1-15**

 **Bampangi batondama**,

1. Bubu yai ikele Kiya ya santu. Na kilumbu yayi, dibundu ya mvimba kele sungimina mambu tatu ya nene ye ya mfunu kibeni sambu na luzingu na beto bakristu. Mambu yina ikele : kisakramento ya Ukaristia (Misa), Kisakramento ya Ntumba ye nsiku ya lutondo.
2. Kiya ya santu ikele kilumbu wapi Mfumu Yezu kudiaka madia ya nsuka, yandi kabisaka mampa ti balongoki na yandi, ye yo ikele mpi kilumbu wapi yandi pesaka bo kiyeka ya kufula na kutambika na Nzambi kimenga ya mpa ya Ngwakana ya kukonda nsuka sambu na kusungiminaka yandi ya kukipesaka bonso madia. Na pwelele, yo ikele kilumbu ya yandi gangaka bisakramento yai zole ya lutondo. Yo yina, na malongi na mono ya bubu mono ke tubila mpi bisakramento yayi ya ikele ya kusimbama : ukaristia ti ntumbama.

**Ya ntete : ukaristia**

**Bampangi bakristu**

1. Na ntwala kubika balongoki na yandi ; Yezu imene kukipesa bonso madia : «  beno baka, beno dia yayi kele nitu na mono,… » (Mt 26,26). Beto yindula sesepi yayi na yina ke tadila madia. Na kimuntu na beto, beto ke diaka madia sambu yo pesa beto ngolo ya kusala bisalu ye sambu beto kubwa ve na maladi. Kansi, kwa beto ke dia madia na kimvuka, na nkinsi, yo ke vandaka ve kaka sambu na kubaka ngolo kansi sambu na kusolula ti ba mpangi ye kukabisa mpi kiese ti bo.
2. Ye Mfumu Yezu imene kusola madia bonso kisika ya kukabana ti banlongoki na yandi. Mfumu Yezu ke *vukisa* banlongoki na yandi na nziunga ya madia ye yandi ke *bikisila* bo mpi madia ya moyo sambu na kupesaka bo ngolo. Disongindila nde madia ya Kristu ke pesa ba longoki na yandi ikele kidimbu ya mvukana ye madia ya ke pesa ngolo ya moyo. Yo ikele madia ya **mvukana** na mpila yayi nde kwa Yezu ke pesa yo, yandi ke pesa yo na banlongoki na yandi yonso, yandi ke kabisa dimpa ye mbungu mosi yina mosi kaka na balongoki na yandi yonso. Yo yina kisakramento yayi ya ukaristia, bo ke bingaka yo mpi na francais « communion ». Disongindila nde bantu ya ke dia dimpa yayi mosi ya ikele Yezu-Kristu yandi kibeni ; bo fwete zinga na mvukana : mpila yina, bantu lenda ve ku tambula kisakramento ya Ukaristia kansi bo ke wakana ve, banganga-Nzambi kibeni lenda ve kutambika kimenga ya Ukaristia kansi bo ke na kimbeni. Ça n’a pas de sens.
3. Disongindila nde mvukana ya Ukaristia fwete kumonana na luzingu na beto ya nganda ya konso kilumbu. Yo fwete monana na madia na beto ya nitu. Kansi bampangi, bubu beto ke na mpasi mingi na kumona nde na bisika mingi, ti kisika ya bakristu mpi, bantu ke kabisa ve kiese ya kudia na kimvuka sambu bantu me kuma kubanga ba ndikila. Ye bantu ya nkaka ya ke ti madia mingi ke buya na kukabisa yo ti bampangi ya nkaka. Ndambu ya bo kele na yo –mbongo to madia- , bo ke bumba sambu na bo mosi to sambu na kilumbu ya kulanda. Beto me landa na kuatanga ya ntete, nsoniki ke pesa ndongisila ya nene ya kukaba madia : « kana bantu ya nzo me luta fioti sambu na kudia mbisi ya mvimba, bo kuvukana ti bantu ya nzo kele mfinama, na kiteso ya ntalu ya bantu” (**Exode 12, 4).**
4. Ukaristia ikele kaka madia ya mvukana ve ; yo ikele mpi madia ya ke pesa ngolo, yo ikele madia ya ke pesa luzingu. « Mono ke mampa ya luzingu, yina ta dia mono ta zwa luzingu ya kukonda nsuka » (**Jn 6,51**). Ya kieleka, ukaristia kele madia ya ke pesa beto ngolo, yo ke madia ya luzingu ya kukonda nsuka ; kansi na kubaka yo ye yo natila beto luzingu yina, beto fwete vanda ya kuyilama. Na kudia madia na beto ya kimuntu ya nitu, beto ke salaka ngolo na kuyobisa mbote maboko na beto, mingi kibeni na ntangu yayi ya maladi ya coronavirus. Kansi beto tala inki mutindu beto ke kwisaka kutambula nitu ya Kristu !!! Mbala mingi ti mvindu ya masumu na beto ; nkatu kusala mfunguna. Beto keba na kwisa kutambula nitu ya Kristu ti mvindu na ntima. Ye sambu yo ke madia ya moyo, beto tula ngolo na kutambula yo : ba yina ya me kwelaka ve ; bo sala ngolo na kukwela sambu na kudia madia yayi ya luzingu. Na kisika yayi, mono ke vutula matondo na famille chrétienne ti na solidarité des couples ya kele kuna na St Mukasa ya ke sadisana sambu na makwela ya santu ya bampangi.

**Kisakramento ya zole : ntumbama.**

**Bampangi batondama**,

1. Kwa Yezu me bikisila banlongoki madia ya ikele kisakramento ya Ukaristia, yandi me pesa bo mpi kiyeka ya kutambikaka yo sambu na kusungimina yandi : « beno sala yo na kusungimina mono » (**Lc 22,39**). Bantumwa yina ya ke sadisa beto na kusungimina Kristu ya me kudipesa bonso madia ikele bubu banganga-Nzambi.. Tala ! Muntu ya nene na kati na bo, ya yandi kubikaka mpi bonso mfumu, ikele yina kibeni ya kubuyaka yandi mbala tatu. Disongindila nde Yezu ke tala kimuntu ti masumu na bo ve, yandi ke bika kinganga na maboko na bo.
2. Yo ke zola zabisa beto nde, banganga-Nzambi ikele bantu ; ye bantu ya masumu. Kansi Nzambi imene kusola bo sambu na kutambika kimenga ya santu, kimenga ya misa. Yo yina, beto fwete zitisa bo sambu bo kele bisadilu ya Nzambi. Kansi beto ke wa mbala ikwa bantu ye mpi bakristu ke finga banganga-Nzambi, ke kusila bo, ke bula bo, ke kula bo ye ke tuba mpi na munoko na bo nde « tata pisekopo, kana nge katula ve nganga-nzambi na nge yayi, beto ta fwa yandi ». Beno zitisa banganga-Nzambi. Ye beno banganga-Nzambi, ikele ve sambu beno ke bantu ya masumu ya beno fwete kusala bisala-sala na meso ya mameme na beno. Sambu beno ke bisadilu ya Nzambi, beno fwete kudizitisa.
3. Na kilumbu yayi ya nkinsi ya banganga-Nzambi, mono ke lomba na beno bakristu na kusamba mingi sambu na banganga-nzambi na beno. Bo vanda bansadi ya kieleka, bangungudi ya mbote ya ke tonda mameme na bo ye ya ke kutondana bo na bo. Mono ke lomba na beno mpi na kusadisa bo na ba ndongisila na beno ya mbote ye beno mpi kuzaba kukabila bo.

**Batata, bamama, bana**

1. Bisakramento yayi zole ya beto ke sungimina bubu ikele kaka na ntendula mosi nde bisakramento ya lutondo. Mpamba ve, kana Yezu kutondaka beto ve, yandi kuzolaka kukabila beto nitu na yandi ve, ye kana yandi tondaka bantumwa na yandi ve, yandi zolaka kuyambudila bo kiyeka yina ve. Yo yina, beto fwete sala nde ukaristia na beto ya konso kilumbu kuvanda kidimbu ya kieleka ya lutondo, kiyeka ya banganga-nzambi ke baka ya ntumbama kuvandila bo kiyeka ya lutondo.
2. Kuvanda mukristuya kieleka ikele ve kaka kukwenda na misa kansi kuzaba kukabisa mpi kiese ti mpasi ya luzingu ya bampangi ya nkaka. Ukaristia ikele lutondo ntangu yo ke nata beto na kwenda kutala bambefo, bantu ya kele na boloko, kuyamba banzenza, kupesa madia na bayina ke fwa nzala, kuzitisa bankwidi ti minunu, kusadila nsi na beto na masonga yonso. Kuvanda nganga-Nzambi ikele ve kaka kusala misa kansi kuvanda ya keileka nsadi ya lutondo bonso Yezu-Kristu
3. Bika nde Mama Santa Maria, Mama ya Dibundu, kulombila beto dienga ya kuzitisa ukaristia ya banganga-Nzambi na beto. Ye yandi mosi Nzambi kusampula beno **Na zina ya + Tata, ti ya + Mwana ti ya + Mpeve-Santu ! Amen**

|  |  |  |
| --- | --- | --- |
|  |  | Donné à la Cathédrale Saint KIZITO le 14 Avril 2022+ José MOKO EKANGA, Evêque d’Idiofa. |